Document ID: 31976L0766

A Tanács irányelve
(1976. július 27.)
az alkoholtáblázatokról szóló tagállami jogszabályok közelítéséről
(76/766/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel több tagállamban léteznek az etilalkohol-víz elegy alkoholtartalmának meghatározásáról szóló jogszabályok, és mivel e jogszabályok eltérőek a különböző tagállamokban, és így akadályozzák a kereskedelmet; mivel e területen szükséges a közösségi összehangolás és a közös fogalommeghatározás;
mivel a Tanács iparpolitikáról szóló, 1973. december 17-i állásfoglalásában [3] felkérte a Bizottságot, hogy az alkoholfok méréséről és a szeszfokmérőkről szóló irányelvre vonatkozóan javaslatot terjesszen elé 1974. december 1-jéig;
mivel az alkoholtartalom mérések eredményéből történő meghatározásának módszerére vonatkozó törvényi, rendeleti és közigazgatási rendelkezések összehangolása a szeszfokmérők és az alkohol-sűrűségmérők összehangolásáról szóló irányelv kiegészítéseként is szükséges a félreérthetőség vagy a jogviták elkerülése végett,
ELFOGADTA EZT AZ IRÁNYELVET:
1. cikk
Ezen irányelv a mellékletben megadott módon meghatározza az alkoholtartalom kifejezésének a módszerét térfogatszázalékban és tömegszázalékban, és tartalmazza azt a képletet, amellyel az elvégzett mérések alapján az alkoholtartalom kiszámításához az alkoholtáblázatok elkészíthetők.
2. cikk
A tagállamok e táblázat és eszközök alkalmazása okán 1980. január 1-jétől nem vonják kétségbe a mellékletben megadott képlet alapján készített, az alkoholfok méréséhez szükséges táblázatból, továbbá az EGK-jellel vagy jelzéssel ellátott szeszfokmérőkre és alkohol-sűrűségmérőkre vagy a legalább azonos nagyságú pontossági fokot mutató eszközökkel elvégzett mérésekből levezetett, az alkoholtartalmat kifejező számot.
3. cikk
A 2. cikkben említett és a mellékletben meghatározott alkoholtartalom kifejezésére alkalmazott szimbólumok a következők:
"% V/V" - térfogatszázalék,
"% m/m" - tömegszázalék.
4. cikk
1980. január 1-jétől a tagállamok megtiltják az alkoholtartalmak használatát, amelyek nem felelnek meg ezen irányelv követelményeinek.
5. cikk
(1) A tagállamok az ezen irányelvről szóló értesítés időpontjától számított 24 hónapon belül elfogadják és kihirdetik azokat az intézkedéseket, amelyek szükségesek ahhoz, hogy ennek az irányelvnek megfeleljenek, és erről haladéktalanul tájékoztatják a Bizottságot.
Ezeket a rendelkezéseket legkésőbb 1980. január 1-jétől kell alkalmazni.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
6. cikk
Ennek az irányelvnek a tagállamok a címzettjei.
Kelt Brüsszelben, 1976. július 27-én.

Labels: 1
17
15